Legislatívna rada vlády
  Slovenskej republiky
							
Na rokovanie vlády SR
								Dňa 26. novembra 2008
								K materiálu č.: 23413/2008
								K bodu č.: 4

S T A N O V I S K O 

k návrhu poslancov Národnej rady Slovenskej republiky Józsefa Berényiho a Lászlóa Szigetiho na vydanie zákona, ktorým sa mení a dopĺňa zákon Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (tlač 816)

I

Návrh poslancov Národnej rady Slovenskej republiky Józsefa Berényiho a Lászlóa Szigetiho na vydanie zákona, ktorým sa mení a dopĺňa zákon Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (tlač 816) predkladá na rokovanie vlády Slovenskej republiky podpredseda vlády Slovenskej republiky a minister školstva Slovenskej republiky Ján Mikolaj na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

II

 	Cieľom návrhu zákona je doplnenie § 13 školského zákona, upravujúceho používanie učebníc, učebných textov a pracovných zošitov, o špecifikáciu uvádzania geografických názvov v učebniciach, učebných textoch a pracovných zošitoch vydávaných v jazyku národnostnej menšiny, a to tak, že geografické názvy sa uvádzajú v jazyku príslušnej národnostnej menšiny.

	Predkladateľom návrhu zákona na rokovanie vlády je podpredseda vlády Slovenskej republiky a minister školstva Slovenskej republiky Ján Mikolaj, ktorý vláde odporúča s predmetným návrhom zákona vysloviť nesúhlas z dôvodov uvedených v predkladacej správe.

III

Legislatívna rada vlády SR návrh zákona prerokovala na svojom zasadnutí dňa          18. novembra 2008 a vláde Slovenskej republiky odporučila vysloviť s predloženým návrhom nesúhlas z dôvodov uvedených v časti IV tohto stanoviska.

IV

Návrh

STANOVISKO
vlády Slovenskej republiky

k návrhu poslancov Národnej rady Slovenskej republiky Józsefa Berényiho a Lászlóa Szigetiho na vydanie zákona, ktorým sa mení a dopĺňa zákon Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (tlač 816)

Vláda Slovenskej republiky s návrhom poslancov Národnej rady Slovenskej republiky Józsefa Berényiho a Lászlóa Szigetiho na vydanie zákona, ktorým sa mení a dopĺňa zákon Národnej rady Slovenskej republiky č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov nesúhlasí z týchto dôvodov:

V súlade so zákonom Národnej rady Slovenskej republiky č. 215/1995 Z. z. o geodézii a kartografii v znení neskorších predpisov sa v záujme zabezpečenia jednotnosti geografických názvov používa štandardizované geografické názvoslovie, ktoré je záväzné. O štandardizácii názvov rozhoduje spravidla Úrad geodézie, kartografie a katastra Slovenskej republiky podľa pravidiel slovenského pravopisu so súhlasom Ministerstva kultúry Slovenskej republiky.  Predložený návrh zákona je neprípustnou nepriamou novelizáciou § 18 ods. 8 zákona Národnej rady Slovenskej republiky č. 215/1995 Z. z. o geodézii a kartografii v znení neskorších predpisov, podľa ktorého sú štandardizované geografické názvy záväzné aj pre vydavateľov kartografických diel a odborných publikácií vydávaných v cudzom jazyku a na používanie v tlači a iných prostriedkoch masovej komunikácie šírených v cudzom jazyku.

Predložený návrh zákona má aj tieto legislatívno-technické nedostatky:

K názvu zákona

- Za dátumom schválenia zákona chýba čiarka,
- slová „mení a“ sú nadbytočné, pretože školský zákon sa navrhuje iba doplniť,
- slová „Národnej rady Slovenskej republiky“ sú nadbytočné.

K čl. I

- V úvodnej vete článku sú nadbytočné slová „mení a“, pretože školský zákon sa navrhuje iba doplniť,
- označenie novelizačného bodu „1.“ je nadbytočné, nakoľko predložený návrh zákona má iba jediný bod,
- skratky „ods. 1“ a „ods. 2“ majú byť rozpísané úplne a pred slovom „ktorý“ má byť vložená čiarka,

- použitie textu v zátvorkách „(toponymá)“ je legislatívne nesprávne.

V Bratislave 19. novembra 2008